钦定古今图书集成/历象汇编/庶征典/第024卷 > 群书备考 > 《论日蚀》
## 钦定古今图书集成/历象汇编/庶征典/第024卷 > 群书备考 > 《论日蚀》

《中兴天文志》谓战国以后，古历废坏。汉末刘洪作《干
象历》，推月行迟速，然交蚀之法犹未详著。大抵朔望
值交，不问内外，入限便蚀。至陈张宾始创立外限，然
应蚀不蚀，亦未能明。惟隋张胄元始得其当蚀不蚀
之由。宋沈括以为“黄道与月道如雨环相叠而小差。
凡日月同在一度相遇，则日为之蚀；正一度相对，则
月为之亏。”虽同一度，而月道与黄道不相近，自不相
侵；同度而又近黄道。月道之交，日月相值，乃相凌掩，
正当其交处则蚀，而既不当其交处，则随其相犯深
浅而蚀。凡日蚀，当月道自外而交入于内，则蚀起于
西南，复于东北；自内而交出于外，则蚀起于西北而
复于东南。日在交东则蚀其内；日在“交西则蚀其外，
蚀既则起于西而复于正东。凡月蚀，月道自外入内，
则蚀起于东南，复于西北；自内出外，则蚀起于东北
而复于西南。月在交东则蚀其外；月在交西则蚀其
内。蚀既则起于正东而复于西。”其论详矣。太史公曰“月蚀，常也；日蚀，不臧也。”是以《春秋》书日蚀，不书月蚀。
然朱子以为月蚀亦“为灾，阴若退避，则不至相敌而
蚀矣。”然则月蚀而书，亦足以为戒，而况日蚀乎？然考
之传记，《春秋》书日蚀三十六。战国至秦时，其间二百
九十三年。搜之记传，书日蚀者凡七而已。前汉二百
一十二年，日蚀五十二。后汉一百九十六年，日蚀七
十二；魏、晋一百五十年，日蚀七十九；唐三百馀年，日
蚀九“十三，比前愈数。”然则战国之时，所书之寡，必遗
佚者多也。乃若南北分裂，国各有史，百馀年间，《南史》
所书日蚀仅三十六，而《北史》所书乃七十九，其间年
岁之合者才二十七，又有年合而月不合者，岂非史
失其官，而所纪异耶？日蚀必护者，非不知奏鼓驰走，
无补日月之蚀也，亦先王敬天之怒，无敢戏豫焉耳。
至若伐鼓用牲，《春秋》虽讥其违礼，然犹愈于坐视而
不之救也。若夫日食正朔，遇灾而不知惧，顾乃南面
受贺，岂非慢天之甚者乎？国朝设钦天监，俾之先期
推算日月交蚀分秒时刻，并起复方位，具奏礼部通
行内外诸司，临时救护，可谓臣人克有常宪者矣。成
祖于正朔日蚀必免贺，不惑、吕震逢迎之言，宪宗于
月蚀失推算，必正汤序欺蔽之罪，其于先王克谨天
戒，何如哉？